
                   1. Situaţia din Irak

                   Analizând situaţia dificilă existentă în Irak, ministrul apărării, Saadun al-Dulaimi, a declarat că intenţionează să preia controlul asupra utilităţilor fostei armate irakiene, apreciind că acestea sunt folosite în prezent de terorişti pentru echiparea maşinilor-capcană. "Ministerul va încerca să recupereze toate spaţiile şi utilajele armatei care au ajuns în prezent în mâinile insurgenţilor irakieni şi străini, devenind focare ale terorismului şi ateliere mobile pentru construirea de maşini-capcană", a spus Saadun al-Dulaimi într-o conferinţă de presă organizată la Bagdad. Ministrul s-a referit mai ales la o fostă bază militară situată în zona Abu Ghraib, la periferia vestică a capitalei. "Localnicii sunt nemulţumiţi de hotărârea noastră, dar nu am altă opţiune, pentru că vreau să protejez alte sute de familii irakiene şi să îi privez pe terorişti de unul dintre locurile de refugiu", a precizat ministrul irakian. "Prioritatea Ministerului Apărării este securitatea, securitatea şi numai securitatea. Fără securitate, nu putem asigura nici serviciile publice, nici pacea socială şi nici dezvoltarea", a adăugat ministrul, afirmând că puterea grupărilor teroriste începe să scadă, dovada fiind faptul că aceştia atacă civili. "În ultima săptămână şi-au pierdut viaţa 243 de civili, faţă de doar 13 poliţişti şi soldaţi. Acest lucru dovedeşte că teroriştii sunt tot mai încolţiţi, că nu îşi pot atinge obiectivele şi, având în vedere măsurile de securitate, încep să atace pieţe şi şcoli", a continuat Saadun al-Dulaimi. "Le spun teroriştilor: Nu vă veţi atinge obiectivele pentru că vom restabili ordinea cu ajutorul poporului irakian", a declarat el, precizând că vor fi desfăşurate forţe suplimentare pentru construirea unui cordon de securitate în jurul capitalei ţării. Al-Dulaimi a cerut ţărilor învecinate Irakului să limiteze infiltrarea de combatanţi străini, apreciind că stabilitatea ţării sale este benefică pentru întreaga regiune. 

                   Ministrul iranian de externe, Kamal Kharazi, a efectuat o vizită de lucru în Irak, în semn de reconciliere şi a oferit sprijin noului Guvern de la Bagdad pentru asigurarea securităţii la frontieră, dar şi în alte domenii. "Iranul este pregătit să ofere asistenţă Guvernului irakian în orice domeniu, fie că este vorba despre securitate, economie sau alt sector. Va fi vorba despre un efort comun", a subliniat Kamal Kharazi. 

                   Acesta este responsabilul iranian cu cel mai înalt rang care întreprinde o vizită oficială în Irak după prăbuşirea regimului lui Saddam Hussein. K. Kharazi s-a întâlnit cu ministrul irakian de externe, Hoshyar Zebari, care a calificat această vizită drept foarte importantă. "Aceasta este prima vizită a unui ministru de externe, arab sau islamic, dintr-o ţară învecinată cu Irakul, de la schimbarea regimului şi de la alegeri", a precizat H. Zebari. "Acest lucru demonstrează respectul acestei autorităţi faţă de poporul irakian", a subliniat el. H. Zebari a mai declarat că Irakul are în continuare nevoie de asistenţa coaliţiei şi a ţărilor învecinate. Una dintre cele mai importante probleme o constituie asigurarea securităţii la graniţa cu Iranul, zonă de infiltrare a militanţilor. K. Kharazi a afirmat că a discutat cu oficiali irakieni fără intermediari şi că gestul ţării sale nu trebuie considerat un amestec în problemele interne ale Irakului. 

*

                   O serie de responsabilli militari americani de rang înalt au prezentat o imagine sumbră a situaţiei din Irak, apreciind că trupele americane ar putea rămâne în această ţară mulţi ani. Faţă de analiza anterioară a situaţiei din teren,  când unii comandanţi militari au afirmat că evoluţiile pozitive din această ţară ar putea conduce la o retragere masivă a militarilor americani, ultima analiză este mai puţin entuziastă. Comandantul CENTCOM, generalul John Abizaid, a declarat că una dintre probleme o reprezintă slabele progrese realizate în formarea unei poliţii irakiene capabile să ţină situaţia sub control şi să înlocuiască militarii americani. Potrivit statisticilor, în Irak au fost comise 21 de atentate cu maşini-capcană de la începutul anului, faţă de 25, pe toată durata anului trecut şi în pofida recentelor succese în anihilarea celulelor rebele, obiectivele americane sunt departe de a fi îndeplinite. În opinia sa, succesul depinde în mare măsură de capacitatea Guvernului irakian de a restabili încrederea populaţiei. Potrivit unui sondaj recent, încrederea irakienilor în Guvern a scăzut la 45%, faţă de 85%, cât se înregistra imediat după alegerile din ianuarie a.c. 

                   Pentru a câştiga încrederea populaţiei, Guvernul irakian trebuie să diminueze numărul atacurilor comise de rebeli şi să amelioreze serviciile publice, cum ar fi domeniul electricităţii, a cărui stare s-a înrăutăţit. "Cred că eforturile vor reuşi pe termen lung, dar va fi nevoie de mulţi ani", a declarat generalul american, exprimându-şi îngrijorarea faţă de revenirea la războiul civil şi haos. "Trebuie să depunem eforturi mari pentru a face din Irak un loc al păcii", a declarat, la rândul său, ministrul irakian a apărării, Saadun al-Dulaimi. "Suntem pregătiţi, în coordonare cu Ministerul de Interne, să ne asumăm această misiune şi veţi vedea că suntem capabili să obţinem rezultate", a subliniat el, exprimându-şi speranţa că ţările învecinate, "în special fraţii din Iran, vor ajuta la stabilizarea situaţiei din Irak, fiind conştienţi că securitatea Irakului este şi a lor". 

                   Generalul John Abizaid a acuzat Siria că nu întreprinde suficiente acţiuni pentru a împiedica rebelii irakieni să utilizeze teritoriul său pentru a pregăti atacuri în Irak. "Ştim că unele dintre acţiunile rebelilor sunt pregătite în Siria, nu în înţelegere cu Guvernul sirian, dar că unele se întâmplă acolo", a subliniat el. "Este important ca Guvernul sirian să depună toate eforturile pentru a împiedica planificarea violenţelor în Siria. Nu cred că Guvernul sirian întreprinde suficiente acţiuni în acest sens", a declarat John Abizaid.                    Declaraţiile sale intervin în condiţiile în care responsabili americani de la Bagdad l-au acuzat pe iordanianul Abu Mussab al-Zarqawi că s-a întâlnit recent în Siria cu principalii săi colaboratori, pentru a planifica sporirea numărului atacurilor sinucigaşe în Irak. 

                  2. Lucrările celui de-al treilea summit al Consiliului Europei

                   În perioada 16-17 mai a.c., la Varşovia a avut loc al treilea summit al Consiliului Europei. Tema centrală a acestui summit a fost locul ocupat de Consiliul Europei în peisajul european creat în urma extinderii UE. După această extindere, care a avut loc în mai 2004, cele 25 de state membre UE au devenit majoritare în cadrul Consiliului Europei, acesta rămânând totuşi o importantă tribună de expresie pentru două mari state europene care nu sunt membre ale UE, Rusia şi Turcia. 

                   În discursul inaugural, preşedintele Poloniei, Alexandr Kwasniewski, a subliniat că, după anul 1989, europenii au fost martori ai unor enorme progrese pe calea democraţiei, însă, în noul mileniu, europenii sunt în faţa unor provocări precum criminalitatea organizată, traficul cu fiinţe umane, exploatarea minorilor, violenţa, corupţia, criminalitatea prin internet, xenofobia, intoleranţa şi rasismul. "Avem nevoie de un dialog intercultural şi interreligios, de o societate deschisă, care să promoveze toleranţa etnică, protecţia minorilor şi a minorităţilor naţionale, a persoanelor vulnerabile", a declarat Aleksandr Kwasniewski. El a menţionat, de asemenea, necesitatea egalităţii dintre bărbaţi şi femei, a transparenţei şi încrederii. Într-un moment pe care l-a apreciat ca special în istoria Poloniei, preşedintele A. Kwasniewski a adus un omagiu Papei Ioan Paul al II-lea, "polonez şi european", "Om al Păcii".            

                   Consiliul Europei este "casa Europeană" pentru 800 de milioane de cetăţeni, a spus Rene van der Linden, exprimându-şi totodată speranţa că şi Belarus va adera în curând la această organizaţie. 

                   "Consiliul Europei reprezintă viitorul, iar Europa viitorului este o Europă unită pe baza valorilor democraţiei, drepturilor omului şi supremaţiei dreptului", a apreciat la rândul său Secretarul general al Consiliului Europei, Terry Davis. Acum, cea mai importantă sarcină, a apreciat acesta, este răspândirea democraţiei, apărarea şi extinderea drepturilor omului. El a evidenţiat o particularitate a Consiliului Europei, şi anume conexiunea sa cu cetăţeanul, menţionând în acest sens Curtea Europeană a Drepturilor Omului (CEDO). 

                   Preşedintele Ucrainei, Viktor Iuşcenko, a cerut evitarea creării unei "Europe cu două viteze" şi a unor noi linii de despărţire. 

                   Ţările Consiliului Europei, a spus premierul norvegian, Kjell Magne Bondevik, au o moştenire spirituală şi intelectuală comună, al cărei principiu fundamental este respectarea demnităţii umane. El a amintit, de asemenea, aprecierea Papei Ioan Paul al II-lea că "Europa" trebuie să însemne deschidere". Premierul norvegian a subliniat, în intervenţia sa, necesitatea unei Europe mai umane. "Avem nevoie de Consiliul Europei şi trebuie ca el să fie cât se poate de eficient", a concluzionat Kjell Magne Bondevik. 

                   Experinţa Turciei arată că o ţară cu populaţie majoritară musulmană poate atinge standardele democratice păstrându-şi totodată identitatea culturală, a spus premierul turc, Recep Tayyip Erdogan. 

                   Premierul luxemburghez, Jean-Claude Juncker, a subliniat că, "dacă astăzi o ţară poate fi membru al Consiliului Europei fără a fi membru al Uniunii Europene, este de neconceput ca un stat care ar pune la îndoială valorile apărate de Consiliul Europei să poată adera la Uniunea Europeană". 

                   La rândul său, premierul portughez, Jose Socrates, a cărui ţară va prelua preşedinţia Comitetului Miniştrilor al Consiliului Europei pentru următoarele şase luni, a subliniat importanţa salvgardării şi promovării unităţii Europei în faţa noilor şi multiplelor provocări. De asemenea, el a evidenţiat necesitatea cooperării şi coordonării între Consiliul Europei şi alte organizaţii internaţionale, precum OSCE şi UE. 

                   Franţa şi-a exprimat ataşamentul faţă de Consiliul Europei şi profunda angajare în Uniunea Europeană. Totodată, ministrul afacerilor externe, Michel Barnier, a pledat pentru continuarea aplicării principiilor fundamentale ale organizaţiei paneuropene. 

                   "Avem de parcurs un drum lung, dar ştim că nu există cale de întoarcere, că naţiunile europene s-au unit pentru prima dată în istorie pe picior de egalitate, prin propria voinţă, cu încredere, şi că au hotărât să lucreze împreună, bazându-se pe respectul faţă de persoane, faţă de demnitatea şi drepturile lor inalienabile", a spus ministrul spaniol al afacerilor externe, Miguel Angel Moratinos. 

                   În cursul dezbaterilor s-a menţionat necesitatea soluţionării unor probleme specifice, precum conflictul din Nagorno-Karabah, apărarea limbilor minoritare în Andorra, precum şi rolul Politicii de vecinătate a Uniunii Europene. De asemenea, a fost reafirmat rolul Consiliului Europei în promovarea drepturilor omului şi au fost evidenţiate provocările cu care se confruntă societatea europeană, între ele fiind menţionat, în primul rând, terorismul. Pe parcursul dezbaterilor s-au făcut referiri la lupta împotriva corupţiei, a criminalităţii organizate şi a traficului cu persoane, precum şi la reforma Curţii Europene a Drepturilor Omului (CEDO). De asemenea, s-a făcut apel la o cooperare mai strânsă între Consiliul Europei, Organizaţia pentru Securitate şi Cooperare în Europa, Uniunea Europeană şi ONU. 

                   Vicepremierul Marii Britanii, John Prescott, a evidenţiat rolul fără egal al Consiliului Europei în construirea democraţiei pe continent, dar a avertizat că acum valorile comune democratice sunt ameninţate nu de război, ci de acte teroriste. De aceea, a adăugat John Prescott, este important să se acţioneze împreună împotriva terorismului. 

                   În intervenţia sa, preşedintele Republicii Moldova, Vladimir Voronin, s-a referit la problema separatismului, la conflictul din Transnistria, la situaţia şcolilor cu predare în grafia latină din această regiune şi a subliniat necesitatea unei implicări active a comunităţii internaţionale pentru soluţionarea conflictului transnistrean. Preşedintele V. Voronin a abordat, de asemenea, probleme precum spălarea de bani şi traficul de arme. Şeful statului moldovean a menţionat, totodată, că este necesar să fie respectate concluziile summit-ului de la Istanbul privind retragerea trupelor ruse de pe teritoriul Republicii Moldova, democratizarea Transnistriei, eliberarea prizonierilor politici, libertatea de acţiune a partidelor politice. 

                   Premierul adjunct al Ungariei, Peter Kiss, a evidenţiat rolul Consiliului Europei în transformarea democratică după căderea Zidului Berlinului. El a apreciat că este important să se sublinieze dimensiunea politică a Consiliului Europei, "garantul pe plan politic şi moral al valorilor noastre".           

                   Prin acţiunea sa cu multiple aspecte, Consiliul Europei reprezintă "reunificarea Europei, abolirea liniilor de despărţire pe continentul nostru şi angajamentul nostru comun faţă de valorile democraţiei, supremaţiei dreptului şi drepturilor omului", a apreciat la rândul său premierul grec, Kostas Karamanlis. 

                   Conceptele "Europa occidentală" şi "Europa de est" au acum un sens pur şi simplu geografic, a afirmat preşedintele estonian Arnold Ruutel, potrivit căruia prăbuşirea regimurilor comuniste la sfârşitul anilor '80 a oferit mai multor ţări europene oportunitatea de a-şi relua locul în Europa democratică. 

                   Liderii celor 46 de state membre ale Consiliului Europei au confirmat, în declaraţia finală a summit-ului, că drepturile omului reprezintă misiunea esenţială a acestui for şi au subliniat că vor căuta soluţii pentru cooperarea cu celelalte organizaţii europene. În declaraţia finală, şefii de stat şi de guvern şi-au exprimat sprijinul faţă de Consiliul Europei în misiunea sa esenţială, care este aceea de a menţine şi promova drepturile omului, democraţia şi statul de drept. 

                   Participanţii au încredinţat premierul luxemburghez, care este preşedintele în exerciţiu al Uniunii Europene, Jean-Claude Juncker, misiunea de a clarifica rolurile Uniunii Europene şi ale Consiliului Europei şi de a pune capăt interferenţelor dintre acestea. Această iniţiativă de ultim moment, propusă de preşedinţia poloneză a Comitetului de Miniştri a Consiliului Europei, a fost primită favorabil de Jean-Claude Juncker. "Trebuie făcută ordine pentru a face mai vizibile particularităţile celor două părţi şi pentru a pune capăt rivalităţii stupide dintre UE şi Consiliul Europei", a declarat premierul luxemburghez în faţa liderilor europeni reuniţi la Palatul Regal din Varşovia. "Am tolerat această dezordine din cauza căreia nimeni nu ştia niciodată cine ce face", a continuat acesta, exprimându-şi regretul pentru concurenţa care a existat între cele trei mari instituţii europene - Uniunea Europeană, Consiliul Europei şi OSCE. 

                   În aceeaşi notă, Comisarul european pentru Relaţii Externe şi Politică de Vecinătate, Benita Ferrero-Waldner, a propus elaborarea unui memorandum de înţelegere cu Consiliul Europei, dar nu a dat detalii privind calendarul unei asemenea iniţiative. 

                   Consiliul Europei şi Organizaţia pentru Securitate şi Cooperare în Europa (OSCE) au adoptat, de asemenea, o declaraţie comună prin care şi-au asumat angajamentul de a analiza diferitele forme de cooperare. 

                   Ministrul rus al afacerilor externe, Serghei Lavrov, a propus, la rândul său, organizarea unui alt summit european "pentru rezolvarea problemelor de dimensiune globală". "În opinia noastră, Consiliul Europei ar trebui să fie iniţiatorul şi organizatorul unui summit european care să se bucure de deplina participare a tuturor organizaţiilor şi instituţiilor europene", a declarat S. Lavrov. 

                În ceea ce priveşte respectarea drepturilor omului, participanţii la summit au reamintit rolul indispensabil al Curţii Europene a Drepturilor Omului şi au decis organizarea unui "grup de înţelepţi" care să elaboreze o strategie de ansamblu, pentru a asigura eficienţa organismului judiciar al Consiliului. 

                   3. Situaţia din Orientul Mijlociu

                   Pentru prima dată în ultimul deceniu, Israelul şi noii primari aleşi din rândul organizaţiei Hamas au anunţat că vor coopera în chestiunile locale. La ultimele alegeri locale parţiale, Hamas a preluat controlul a circa 24 de primării, inclusiv în cele trei mari oraşe: Qalqiliya din Cisiordania, Rafah şi Beit Lahiya din Fâşia Gaza. Cu toate acestea, liderii organizaţiei Hamas, care are drept obiectiv declarat distrugerea statului Israel, se opun negocierilor cu statul evreu. Israelul, care califică Hamas drept o grupare teroristă, a arestat sute de militanţi ai acesteia şi i-a ucis mai mulţi lideri în atentate punctuale. Dar ambele părţi afirmă că pot coopera la nivel local. „În trecut, reprezentanţii lor   s-au întâlnit foarte discret pentru a discuta probleme religioase, medicale şi de altă natură, iar această cooperare va continua la nivel municipal atât timp cât membrii Hamas nu se implică individual în violenţe”, a declarat Shlomo Dror, purtătorul de cuvânt al Administraţiei, unitatea militară care administrează teritoriile palestiniene. Oficialii Hamas din primărie, care nu vor să aibă legături directe cu israelienii, se pot adresa Autorităţii Naţionale Palestiniene pentru a le intermedia, a apreciat S. Dror, care a adăugat că aceasta este o practică curentă în Gaza. Cele două părţi nu au amintit nimic despre o cooperare în vederea punerii temeliei unor viitoare deschideri diplomatice. "Atât timp cât ţelul Hamas este de a crea un stat islamic pe ruinele Israelului, cele două părţi nici nu au ce să discute", a concluzionat oficialul israelian.

                   Comisia interministerială pentru dezangajare condusă de premierul israelian Ariel Sharon a examinat perspectivele reintegrării celor aproximativ 8.000 de colonişti evrei ce urmează să fie evacuaţi din Fâşia Gaza şi nordul Cisiordaniei. Ministrul comerţului şi industriei, Ehud Olmert, a indicat în cursul reuniunii că ministerul pe care îl conduce va încerca să scurteze în mod semnificativ acest proces pe piaţa muncii, cu ajutorul unui mecanism de supraveghere şi susţinere. În acest scop vor fi create cursuri de reciclare profesională şi ateliere de formare, în cadrul unui centru special de reconversie a forţei de muncă. 

                   Un studiu a demonstrat că în anul 1982, după demontarea implantărilor din partea egipteană a Peninsulei Sinai, coloniştii care şi-au găsit rapid un loc de muncă au fost cei care s-au adaptat la noul lor mod de viaţă. Conform statisticilor oficiale din 2004, în coloniile din Fâşia Gaza lucrează 3.016 colonişti, din care 2.650 sunt salariaţi, iar restul întreprinzători. 

                   Ministrul educaţiei, Limor Livnat, a precizat că ministerul său pregăteşte un program special de activităţi educative şi sociale pentru vacanţele de vară ale elevilor provenind din implantări. În prezent, în Fâşia Gaza există aproximativ 40 de instituţii de învăţământ, în cadrul cărora studiază cel puţin 1.680 de elevi. L. Livnat a precizat că Ministerul Educaţiei va crea un departament special însărcinat cu rezolvarea problemelor specifice ale elevilor şi profesorilor provenind din coloniile evreieşti, în scopul integrării lor rapide în noile instituţii.

                   Pe de altă parte, autorităţile israeliene au ameninţat cu înăsprirea operaţiunilor militare în Fâşia Gaza, în contextul continuării atacurilor împotriva coloniilor evreieşti din această regiune şi asupra teritoriului Israelului. "Trebuie să acţionăm într-un mod mai agresiv decât până acum", a apreciat adjunctul ministrului apărării, Zeev Boim. "Am dat dovadă de moderaţie şi reţinere, deoarece avem interes să guverneze calmul, în perioada care precede retragerea israeliană din Fâşia Gaza, însă nimeni nu îşi poate imagina că vom proceda la proiectata evacuare sub tirurile palestinienilor, iar dacă Autoritatea Naţională Palestiniană nu înţelege acest mesaj, o vom face să înţeleagă", a avertizat oficialul israelian. 

                   Reluarea violenţelor în regiune ameninţă fragilul armistiţiu, neoficial, convenit la 21 ianuarie între principalele facţiuni radicale palestiniene. La 18 mai a.c., armata israeliană a efectuat primul său raid aerian din ultimele patru luni asupra Fâşiei Gaza, unde 34 de rachete au vizat colonii evreieşti. Potrivit unor surse militare isreliene, raidul a urmărit neutralizarea unui grup de militanţi care se pregătea să atace o colonie evreiască. Preşedintele ANP Mahmud Abbas "dispune de forţele de securitate necesare pentru a lupta împotriva teroriştilor Hamas, vom vedea dacă o face, iar dacă nu, vom acţiona noi înşine, deoarece terorismul trebuie reprimat înaintea retragerii Israelului din regiune, în vara acestui an", a subliniat adjunctului ministrului apărării israelian. Pe de altă parte, un apropiat al premierului Ariel Sharon a precizat că nu se pune problema modificării termenilor retragerii Israelului din Fâşia Gaza.

                   4. Lucrările summit-ului Uniunea Europeană-Rusia

                   Cu prilejul summit-ului Uniunea Europeană-Rusia, desfăşurat la Moscova, la 10 mai a.c., oficialii celor două părţi au luat în discuţie un amplu program de cooperare, preşedintele rus, Vladimir Putin, salutând construirea unei "Europe Mari". "Sunt convins că acordul nostru şi adoptarea foilor de parcurs vor permite progrese serioase în construirea Marii Europe", a declarat preşedintele rus. Din partea Uniunii Europene au participat preşedintele Comisiei Europene, Jose Manuel Barroso, ministrul luxemburghez de externe, Jean Asselborn, comisarul european Benita Ferrero-Waldner şi Înaltul Reprezentant UE pentru politică externă, Javier Solana. 

                   Ministerul rus al Afacerilor Externe a anunţat, într-un comunicat, că cele două părţi au ajuns la un acord final în ceea ce priveşte foile de parcurs referitoare domeniile de cooperare. Rusia şi Uniunea Europeană au stabilit, de asemenea, să discute despre simplificarea regimului vizelor între Rusia şi Uniunea Europeană, precum şi despre reprimirea imigranţilor ilegali, una dintre cele mai dificile probleme aflate pe agenda de lucru a negocierilor. Purtătorul de cuvânt al comisarului B. Ferrero-Waldner a confirmat că s-a ajuns efectiv la un acord, în schimb purtătorul de cuvânt al lui J. Solana a precizat că aproape  s-a ajuns la un acord, rămânând în litigiu chestiunile legate de regimul simplificării vizelor şi reprimirea imigranţilor ilegali. În schimbul acestui acord, europenii propun suprimarea vizelor pentru diplomaţii aflaţi în misiune şi facilitarea obţinerii lor de către anumite persoane, precum oameni de ştiinţă, studenţi, oameni de afaceri. UE ar fi pregătită să accepte un termen pentru aplicarea acordului de readmisie a cetăţenilor din terţe ţări, precum şi un interval de timp pentru ca Rusia să negocieze cu ţările vecine acorduri similare. Pentru moment, Rusia este pregătită pentru readmisia cetăţenilor săi, dar nu doreşte să se angajeze în problema altor imigranţi.

                   Preşedintele rus a subliniat că acordul UE-Rusia se referă la "toate domeniile de cooperare dintre Rusia şi UE, de la lupta comună împotriva terorismului şi a traficului de droguri până la stabilirea unor relaţii libere între persoane". Este vorba, a precizat preşedintele rus, despre "mecanisme concrete pentru formarea a patru spaţii comune de cooperare - spaţiul securităţii, cel al apărării drepturilor omului, al comerţului şi economiei şi al relaţiilor umane". 

                   "Summit-ul UE-Rusia a condus la încheierea unui acord de cooperare care va permite progresele către construirea unei Europe unite, fără linii de divizare. Formarea unui spaţiu comun şi indivizibil de securitate va permite combaterea eficientă a agresiunilor teroriste, a manifestărilor xenofobiei şi intoleranţei rasiale", a declarat preşedintele rus, Vladimir Putin. 

                   5. Activitatea curentă a Uniunii Europene

                   Comisia Europeană a lansat Planul de acţiune pentru Libertate, Justiţie şi Securitate, pentru cinci ani, care detaliază propunerile privind acţiunile UE în ceea ce priveşte terorismul, imigrarea, politica vizelor, azilul, securitatea, combaterea crimei organizate. Aceasta este o iniţiativă politică majoră din perspectiva Obiectivelor strategice ale CE pentru 2010, printre care figurează consolidarea prosperităţii, solidarităţii şi securităţii. "Trăim într-o lume în care ameninţările la adresa securităţii şi libertăţii personale sunt prezente în mintea tuturor oamenior. Într-o lume globalizată nici un stat membru nu poate face faţă singur acestor ameninţări. Însă cooperarea europeană oferă noi posibilităţi pentru înregistrarea de succese. Acest plan pentru cinci ani prezintă măsurile concrete pentru sporirea securităţii cetăţenilor, combaterea terorismului, intensificarea securităţii la graniţele externe ale Uniunii şi lupta împotriva traficului de droguri, a celui de persoane şi crimei organizate. În acelaşi timp, prezintă măsuri pentru apărarea drepturilor fundamentale, pentru sporirea cooperării în sistemul juridic şi sporirea accesului la justiţie în întreaga Uniune. Este vorba despre o propunere de acţiune ambiţioasă şi echilibrată. Cu acest plan, Comisia Europeană răspunde direct îngrijorărilor cetăţenilor şi plasează cererile lor pentru asigurarea securităţii, justiţiei şi libertăţii în centrul programului său pentru următorii cinci ani", a precizat Franco Frattini. 

                   Planul de acţiune preia priorităţile pentru Libertate, Justiţie şi Securitate trasate de Programul de la Haga - aprobat de Consiliul European în noiembrie 2004 - şi le transformă în acţiuni concrete, incluzând şi un calendar pentru adoptarea şi implementarea lor. Planul identifică zece domenii pentru acţiuni prioritare, inclusiv combaterea terorismului, imigraţia, politicile de securitate, siguranţa graniţelor externe ale Uniunii şi cooperarea la nivel de poliţii şi servicii naţionale de securitate în vederea anihilării traficului de droguri, persoane şi arme.

                   6. Discursul preşedintelui SUA, George W. Bush, prezentat la Institutul Republican Internaţional 
                   Luând cuvântul, la 18 mai a.c., în faţa auditoriului de la Institutul Republican Internaţional (IRI), preşedintele american, George W. Bush a preconizat punerea în practică a unor reforme politice grandioase în spaţiul ex-sovietic. Ceremonia festivă de la IRI a fost prilejuită de acordarea preşedintelui american a medaliei de onoare "Ordinul Libertăţii", distincţie pe care această organizaţie o acordă anual celui mai proeminent om al anului.

                   "În Transcaucazia şi Asia Centrală oamenii îşi doresc schim​bări, iar acestea vor veni. Putem observa apariţia unei noi generaţii de oameni, ale căror inimi râvnesc după libertate şi ei vor obţine această libertate", a afirmat George W. Bush. Totodată, potrivit liderului american, SUA nu doar salută "revoluţiile rozelor, cele portocalii şi violete, ale lalelelor şi cedrului", dar le şi finanţează. Numai în ultimii trei ani, Administraţia americană "a alocat peste 4,6 miliarde de dolari pentru programele de sprijinire a schimbărilor democratice în întreaga lume", a declarat el.

                   Discursul pe care preşedintele american l-a rosit în faţa auditoriului de la IRI poate fi considerat, potrivit analiştilor, un program al Casei Albe, deoarece în acest discurs George W. Bush a conturat principalele puncte de orientare ale politicii externe pe care o va desfăşura Administraţia americană în următorii patru ani.

                   George W. Bush subliniază că, în afară de obiectivul prioritar al militarilor americani de a-i descoperi şi distruge pe teroriştii din afara graniţelor, armata SUA îşi mai asumă uneori "un rol mai puţin vizibil, dar extrem de important: de a-i ajuta pe oamenii din alte ţări să construiască instituţii civile pe ruinele regimurilor represive". Potrivit preşedintelui american, evenimentele din Irak au confirmat capacitatea militarilor americani de a se aeropurta rapid în orice colţ al lumii şi de a îndeplini funcţii care altădată erau considerate ca făcând parte doar din zona de răspundere a departamenetelor civile.

                   Astăzi, potrivit noii doctrine a lui George W. Bush, "răspândirea democraţiei şi libertăţii", precum şi "doborârea regimurilor dictatoriale din întreaga lume se numără printre interesele naţionale ale SUA şi trebuie să fie sprijinite şi aprobate în orice mod”. Mai mult decât atât, în situaţii speciale poate fi folosită şi forţa militară. Preşedintele american a declarat că intenţionează să formeze în viitorul cel mai apropiat "unităţi civile de reacţie rapidă, menite să sprijine noile democraţii în perioadele de tranziţie". Pentru aceste unităţi în bugetul SUA pentru anul 2006 au fost deja prevăzute 124 de milioane de dolari. Analiştii apreciază că oficiali ai acestor structuri, atât americani cât şi străini, vor fi trimişi în regim de urgenţă în regiunile aflate în criză, pentru a acorda primul ajutor forţelor democratice din acele regiuni. "Pentru aceasta este necesar să se elaboreze de la bun început programe de acţiuni sociale şi economice corespunzătoare, iar atunci când va apărea o criză şi va fi necesar ajutorul nostru, SUA vor fi pregătite să îl acorde", a declarat liderul de la Casa Albă.

                   Recunoscând că "democraţia îmbracă, în diverse culturi, forme diferite", George W. Bush şi-a exprimat în acelaşi timp convingerea că există principii fundamentale caracteristice pentru toate socie​tăţile democratice. Este vorba despre libertatea de exprimare şi de întruniri, despre economia de piaţă, despre un sistem juridic independent şi despre libertatea confesională. Pentru  a-şi confirma teza, preşedintele american a invocat recentele evenimente şi "schimbările revoluţionare din Georgia, Ucraina, Irak, Kargazstan şi Liban”. Totodată, George W. Bush a atenţionat că evenimentele ultimilor ani vorbesc despre pericolele care ameninţă forţele democratice din diferite ţări. Liderul american  consideră că una dintre cele mai mari ameninţări de acest gen este "vacuumul politic pe care îl pot crea mişcările pentru libertate", apreciind că "după alegerile libere urmează perioade de incertitudine, reculuri şi starturi greşite. Atunci când oamenii riscă tot şi votează, ei vor să creadă că viaţa lor se va schimba într-o clipă, însă istoria ne învaţă că spre o societate liberă duce un drum lung şi nu întot​deauna uşor".

                   În discursul său, George W. Bush a abordat cu predilecţie situaţia din Republica Belarus, catalogând-o drept ultima dictatură din Europa. Preşedintele american a subliniat că este necesar să crească sprijinul acordat forţelor democratice din această ţară. "Cu sprijinul IRI şi al SUA, Polonia, Lituania şi Letonia lucrează cu liderii societăţii civile din Belarus, pentru a putea aduce libertatea în ultima dictatură a Europei", a afirmat George W. Bush. "Această Administraţie va fi de partea reformatorilor democratici, indiferent de cât de greu ar fi aceast lucru", a subliniat liderul american.

